TANEF

TANEF (mallongigo de Turisma Asocio de Naturamikoj - Esperanto-Fako) estis la Esperanto-sekcio de la Naturamika Internacio ĝis 2005. 

Jam en 1921 aktivis en la loka grupo Montreux-Vevey de la naturamikoj la esperantisto s-ro Hiltpolt, danke al kiu naturamika kabano super la Lago Lemano ekhavis la Esperantan nomon "Frateco". En 1931 esperantistaj naturamikoj el Germanio kaj Francio renkontiĝis okaze de la inaŭguro de la naturamika domo Molkenrain en la montaro Vogezoj; ili verkis rezolucion, kiu rekomendis al la membroj la uzon de Esperanto. Tiun ĉi rezolucion publikigis la germanlingva gazeto Naturfreund. La Enciklopedio de Esperanto de 1934 plurloke mencias Esperanto-grupon aŭ Esperanto-sekcion de la internacia organizaĵo Naturamikoj, en kiu ekzemple aktivis la hungaro Alfréd Klein.

Pro la politika situacio en la 1930-aj jaroj la asocio TANEF tamen formale povis fondiĝi nur post la Dua Mondmilito. La fondo okazis kadre de la Universala Kongreso 1951 en Munkeno. Kiel unua prezidanto elektiĝis Hermann Wagner, kiu poste fariĝis honora prezidanto. 

La gazeto de TANEF estis La Migranto, kiu aperis de 1950 ĝis decembro 2005. TANEF kunlaboris ĉefe kun SAT, ĉe kiu ĝi deponis sian bonhavon post la malfondo en 2006 (tamen parto estis donita al UEA).

La naturamika movado en Esperantio resurektis en 2010, per la fondo de "Esperanta Naturamikaro", societo registrita en Hispanio, oficiale akceptita de Naturamika Internacio kiel partnera membro ekde oktobro 2012, kaj kiel plena membro ekde oktobro 2017. ENa aliĝis dekomence al la Pakto por la Esperanta Civito.

Literaturo
Hermann Wagner, Die Weltsprache Esperanto, eldonita de Touristenverein "Die Naturfreunde", 1964, 55 p.

Eksteraj ligiloj
 La Migranto : kelkaj PDF de la jaroj 1999, 2004, 2006 en gazetoteko
 Informoj pri TANEF  ĉe uea.org
 Germana sekcio de TANEF (en la germana)
 Artikolo pri malfacilaĵoj de TANEF  (de Radio Polonia)
 Internacia Federacio de Naturamikoj
 Esperanta Naturamikaro ene de Esperantio.net

Kategorio:Esperanto-asocioj
Kategorio:Ekologio
Kategorio:Turismo